แบงก์เริ่มลดสาขากรุงเทพฯ
ธปท.ชี้ แบงก์ยังขยายสาขาแม้แนวโน้มฟินเทคจะมาแรง เดือน มี.ค.เพิ่ม 29 แห่ง แต่ในกรุงเทพฯ ยอดหดตัว
27 เม.ย. 2559

ธปท.ชี้ แบงก์ยังขยายสาขาแม้แนวโน้มฟินเทคจะมาแรง เดือน มี.ค.เพิ่ม 29 แห่ง แต่ในกรุงเทพฯ ยอดหดตัว
ธนาคารแห่งประเทศไทย (ธปท.) รายงานจำนวนสาขาของธนาคารพาณิชย์ทั้งระบบ ณ เดือน มี.ค.ที่ผ่านมาว่า แม้ว่าเทคโนโลยีการให้บริการทางการเงิน หรือฟินเทค (FinTech) จะเติบโตมากขึ้น หลายธนาคารหันไปให้ความสนใจและให้ความสำคัญกับการลงทุนและพัฒนาการบริการด้านนี้มากขึ้น แต่การเปิดสาขาธนาคารก็ยังเพิ่มขึ้น โดยธนาคารพาณิชย์ทั้งระบบมีสาขารวม 7,046 สาขา เพิ่มขึ้นจากระยะเดียวกันปีก่อน 29 แห่ง
ทั้งนี้ ธนาคารที่มีสาขาเพิ่มขึ้นสุทธิมากที่สุดคือ ธนาคารไทยเครดิต เพื่อรายย่อย เพิ่ม 26 สาขา ทำให้มีสาขารวมทั่วประเทศ 74 สาขา รองลงมาคือ ธนาคารกรุงเทพเพิ่ม 24 สาขา มีสาขารวม 1,143 สาขา ธนาคารกรุงศรีอยุธยาเพิ่ม 20 สาขา มีสาขารวม 638 สาขา ธนาคารกรุงไทยเพิ่ม 12 สาขา มีสาขารวม 1,214 สาขา ธนาคารไทยพาณิชย์เพิ่ม 10 สาขา มีสาขารวม 1,210 สาขา ธนาคารแลนด์ แอนด์ เฮ้าส์ เพิ่ม 9 สาขา มีสาขารวม 127 สาขา ธนาคารแห่งประเทศจีน เพิ่ม 3 สาขา มีสาขารวม 6 แห่ง
นอกจากนี้ ธนาคารยูโอบี ธนาคารทิสโก้ ธนาคารเอเอ็นแซด (ไทย) และธนาคารซูมิโตโม มิตซุย ทรัสต์ (ไทย) เปิดเพิ่มแห่งละ 1 สาขา มีสาขารวมเพิ่มเป็น 155 สาขา 57 สาขา 1 สาขา และ 1 สาขา ตามลำดับ
สำหรับธนาคารที่มีสาขาลดลงมากที่สุด คือ ธนาคารซีไอเอ็มบี ไทย ลดลง 47 สาขา เหลือสาขารวมทั่วประเทศ 99 สาขา ธนาคารเกียรตินาคินลดลง 15 สาขา เหลือ 66 สาขา ธนาคารกสิกรไทยลดลง 7 สาขา เหลือ 1,123 สาขา ธนาคารทหารไทยลดลง 6 สาขา เหลือ 455 สาขา และธนาคารธนชาตลดลง 4 สาขา เหลือ 613 สาขา
อย่างไรก็ดี การปรับลดหรือเปิดสาขาเป็นเรื่องปกติของการดำเนินธุรกิจธนาคาร เพราะหากเปิดแล้วธุรกรรมน้อยไม่คุ้มต้นทุนก็ต้องปิด เพื่อลดต้นทุนการดำเนินงาน แต่หากทำเลใหม่มีโอกาสทำกำไรก็เปิดเพิ่ม แต่น่าสังเกตว่าธนาคารโดยรวมมีการปรับกลยุทธ์ด้วยการลดจำนวนสาขาในเขตกรุงเทพฯ ลงค่อนข้างชัดเจน เนื่องจากพฤติกรรมคนเมืองเปลี่ยนไปทำธุรรกรรมออนไลน์ผ่านอินเทอร์เน็ตและสมาร์ทโฟนมากขึ้น การเปิดสาขาในกรุงเทพฯ จึงมีน้อยลง
สะท้อนได้จากทั้งระบบลดจำนวนสาขาในเขตกรุงเทพฯ ลดลงสุทธิ 26 สาขา เหลือ 2,159 แห่ง โดยจำนวนสาขาลดลงรวม 44 สาขา คือ ธนาคารกสิกรไทยลดลง 11 สาขา ธนาคารซีไอเอ็มบี ไทย ลดลง 21 สาขา ธนาคารธนชาตลดลง 6 สาขา ธนาคารกรุงไทยลดลง 3 สาขา ธนาคารทหารไทยลดลง 3 สาขา ส่วนธนาคารที่เปิดสาขาเพิ่มในเขตกรุงเทพฯ ทั้งหมดมี 18 สาขา คือ ธนาคารกรุงเทพเปิด 6 สาขา ธนาคารกรุงศรีอยุธยา 3 สาขา ธนาคารไทยเครดิตฯ 3 สาขา ธนาคารเกียรตินาคิน 2 สาขา ธนาคารไทยพาณิชย์ 1 สาขา ธนาคารทิสโก้ 1 สาขา และธนาคารเปิดใหม่ เอเอ็นแซด (ไทย) และธนาคารซูมิโตโม มิตซุย ทรัสต์ (ไทย) ที่เปิดใหม่หลังได้ใบอนุญาตจาก ธปท.อีกอย่างละ 1 สาขา
สำหรับสาขาในภาคกลางสุทธิเพิ่มขึ้น 37 สาขา ภาคเหนือสุทธิเพิ่มขึ้น 11 สาขา ภาคใต้สุทธิไม่เปลี่ยนแปลง ขณะที่ธนาคารต่างประเทศมี 19 สาขาเช่นเดิม